text: 43-årig stukket med kniv ved pizzeria
  10 juli 2012 kl. 06.21
  Politiet leder efter en gruppe på otte mænd, der menes at stå bag knivstikkeri ved et pizzeria i Fredericia.
  To mænd på 43 og 45 år blev mandag aften udsat for vold foran et pizzeria på Danmarksgade i Fredericia. Den ene af de to blev ramt med en kniv flere steder på kroppen, mens den anden blev slået.
  De to mænd er uden for livsfare, siger vagtchef ved Sydøstjylland Politi Hans Hoffensetz.
  - Vi blev kaldt ned på Danmarksgade klokken 22.19, hvor der havde været noget knivstikkeri på et fortov foran et pizzaria. En mand var blevet ramt og er nu indlagt, fortæller han.
  Den 43-årige blev ramt af kniven blandt andet på arme, skulder og bryst.
  Vidner har forklaret, at de to mænd var inde på pizzeriaet, da de kom i kontakt med en gruppe personer, der befandt sig uden for. De kom i slåskamp, der altså endte med, at en kniv blev trukket.
  Politiet mener, at gerningsmænd og ofre kender hinanden i forvejen:
  - De to forurettede er ikke særlig meddelsomme, så vi er ret sikre på, at de på en eller anden måde kender hinanden og, at det er en form for internt opgør, siger vagtchef Hans Hoffensetz.
  Politiet leder nu efter gruppen, der var kørt fra stedet, da det nåede frem.
  